钦定古今图书集成/明伦汇编/官常典/第496卷 > 谢彦章
## 钦定古今图书集成/明伦汇编/官常典/第496卷 > 谢彦章

按《五代史梁臣传》：“彦章，许州人也。幼事葛从周，从周
怜其敏慧，养以为子。授之兵法，从周以千钱置大盘
中，为行阵偏伍之状，示以出入进退之节，彦章尽得
之。及壮，事梁太祖为骑将。是时贺瓌善用步卒，而彦
章与孟审澄、侯温裕皆善将骑兵，审澄、温裕所将不
过三千，彦章多而益办。彦章事末帝，累迁匡国军节”
度使。贞明四年，晋攻河北，贺瓌为北面招讨使，彦章
为排阵使，屯于行台。彦章为将，好礼儒士，虽居军中，
尝儒服，或临敌御众，肃然有将帅之威，左右驰骤，疾
若风雨。晋人望其行阵齐整，相谓曰：“谢彦章必在此
也。”其名重敌中如此，瓌心忌之。彦章与瓌行视郊外，
瓌指一地语彦章曰：“此地冈阜陆起，其中坦然，营栅
之地也。”已而晋兵栅之，瓌疑彦章阴以告，晋益恶之。
彦章故与马步都虞候朱珪有隙，瓌欲速战，彦章请
持重以老敌，珪乃诬彦章以为将反，瓌旦享士，使珪
伏甲杀之。审澄、温裕皆见害。